૨જી સ્પેક્ટ્રમનું ભૂત હજી પણ અનિલ અંબાણી જૂથનો પીછો નથી છોડતું અને આ સંદર્ભે અનિલની સીબીઆઇ પૂછપરછ કરી આગળ પગલાં લેશે એવી વાતોએ આ જૂથના શૅરોમાં ગાબડાં પડ્યાં હતાં. રિલાયન્સ કૅપિટલ ૪૭ રૂપિયા અર્થાત્ ૧૩.૧૭ ટકા તૂટી ૩૧૨.૨૦ બંધ રહ્યો હતો. ગઈ કાલે ૩૧૧.૫૦નો બાવન સપ્તાહનો નવો નીચો ભાવ જોવા મળ્યો હતો. ૭.૯૯ ટકાના ગાબડે રિલાયન્સ કમ્યુનિકેશને પણ ૭૧.૪૦નું બંધ આપ્યું હતું અને ૭૦.૯૦નો વાર્ષિક લો કર્યો હતો. રિલાયન્સ પાવરમાં ૩.૬૩ ટકાનો ઘટાડો થતાં ભાવ ૭૬.૯૫ બંધ રહ્યો હતો અને ૭૫.૧૦નો વાર્ષિક લો ભાવ બતાવ્યો હતો. રિલાયન્સ ઇન્ફ્રાસ્ટ્રક્ચર ૭.૨૭ ટકા તૂટી ૩૭૪ બંધ રહ્યો. એણે પણ ગઈ કાલે બાવન સપ્તાહનો નવો ૩૬૬.૧૦નો લો ભાવ દર્શાવ્યો હતો. રિલાયન્સ મિડિયા વર્ક્સ પણ ૪.૭૨ ટકા ઘટી ૯૧.૯૦ થઈ ગયો હતો.